***KUP KÖZSÉG ÖNKORMÁNYZAT***

***KÉPVISELŐ-TESTÜLETE***

***8595 Kup Fő utca 76.***

***Szám***: Pk 29-9/2023.

***Jegyzőkönyv***

***Készült***: Kup Község Önkormányzat képviselő-testülete 2023. augusztus 25-én 19.00 órakor megtartott nyilvános testületi ülésről.

***Az ülés helye: Polgármesteri Hivatal***

Kup Fő utca 76.

***Jelen vannak***: Varga Imre polgármester

Szanyi Pál alpolgármester

Nagy Miklós képviselő (3 fő)

Antal Tamás és Ábrahám Tamás képviselők távolmaradásukat előzetesen bejelentették.

Tanácskozási joggal részt vett: Kissné Szántó Mária jegyző

A lakosság részéről érdeklődő nem volt.

**Varga Imre polgármester** köszöntötte a képviselőket. Megállapította, hogy az 5 fő képviselőből 3 fő megjelent, az ülés határozatképes, azt megnyitotta. (jelenléti iv jkv. 1. melléklete)

**Napirend**

1. Döntés a tanév kezdési támogatásokról
2. Közétkeztetésre beérkezett ajánlatokról döntés

(meghivó jkv. 2. melléklete)

A képviselők a javaslattal egyhangúlag egyetértettek, más napirendre javaslat nem volt.

**Napirend tárgyalása**

**1.) Döntés a tanévkezdési támogatás összegéről**

**Előadó:** **Varga Imre polgármester**

**Varga Imre polgármester**  szóbeli előterjesztésben ismertette a napirendet: A tavalyi évben az óvodások, általános és középiskolások után a szülők 15 ezer forint támogatást, nappali tagozatos felsőfokú tanulmányokat folytatók 20 ezer forint támogatást kaptak. Javaslata – figyelembe véve az áremelkedéseket - emeljenek az összegen. Az óvodások, általános és középiskolások, részére 20 ezer forint támogatást, a nappali tagozatok felsőfokú tanulmányokat folyatók részére 25 ezer forint támogatást javasol gyermekenként. Mint ismeretes az előző ülésen módosítottak az egyes szociális ellátások helyi szabályairól szóló 8/2021. önkormányzati rendeletet, egyszerűsítve a tanévkezdési támogatási igények feltételeit. Amennyiben meghatározzák a támogatási összeget, a gyermekes családok részére kiküldhető az értesítés, s a támogatás a benyújtott igények alapján kifizethető, akár még a tanévkezdés előtt. Természetesen később is beadható, az elmúlt évekhez hasonlóan legkésőbb október 31-ig.

A képviselők a támogatási összegre vonatkozó javaslatot elfogadták, a polgármester kérte a szavazást:

Kup község Önkormányzat Képviselő-testülete 3 igen szavazattal – ellenszavazat és tartózkodás nélkül - az alábbi határozatot hozta:

**16/2023. (VIII.25.) KT határozat**

Kup község Önkormányzat Képviselő-testülete az egyes szociális ellátások helyi szabályairól szóló 8/2021.(V.31.) önkormányzati rendelet 12. § -a szerint tanévkezdési támogatást nyújt gyermekenként – óvodások, általános, középiskolások után 20 ezer forintot, főiskola, egyetem nappali tagozatán tanulók részére (főiskola, egyetemi hallgató esetén maximum 25 éves korig) 25.000 Ft összegben.

16 év felett a kifizetéshez iskolalátogatási igazolás is szükséges.

Utasítja a képviselő-testület a jegyzőt, hogy a gyermekes családokat a döntésről tájékoztassa és a támogatások kifizetéséről gondoskodjon.

**Határidő:** 2023**.** október 31.

**Felelős**: polgármester

**2.)Közétkeztetésre beérkezett ajánlatokról döntés**

**Előadó: Varga Imre polgármester**

**Varga Imre polgármester**  szóbeli előterjesztésben ismertette a napirendet: Mint ismeretes, a Sándor és Sándor Kft vállalkozói szerződése 2023. június 30-án megszűnt, a vállalkozó nem kívánja a továbbiakban biztosítani a szolgáltatást, így ajánlatot sem kíván benyújtani. Az önkormányzatnak a Vadrózsa Német Nemzetiségi Óvoda és a települési szociális étkezők étkeztetéséről kell gondoskodni.

Három vállalkozót kerestek meg árajánlatot kérve: a Lucullus fogadót üzemeltető Szabó Melinda noszlopi vállalkozótól és az Ujvári János Református Szeretetotthontól (Pápakovácsi), illetve Hernádi Gábor egyéni vállalkozótól (Nagyalásony) kértek ajánlatot. Szabó Melinda egyéni vállalkozó nem adott ajánlatot, a másik két ajánlatot a képviselők a meghívóval együtt kézhez kapták. (Jkv. 3. melléklete)

A két beérkezett ajánlat közül Hernádi Gábor ajánlata a kedvezőbb árban, a vállalkozó vállalja a településre az étel kiszállítását is (az árajánlat tartalmazza a szállítási költséget), mig az Ujvári János Református Szeretetotthonból az étel elszállításáról az önkormányzatnak kellene gondoskodni.

A képviselők egyértelműen a kedvezőbb árú, Hernádi Gábor vállalkozó ajánlatát támogatták.

A polgármester kérte a képviselőket a szavazásra:

Kup község Önkormányzat Képviselő-testülete 3 igen szavazattal – ellenszavazat és tartózkodás nélkül – az alábbi határozatot hozta:

**17/2023. (VIII.25.) KT határozat**

Kup Község Önkormányzatának Képviselő-testülete a Vadrózsa Német Nemzetiségi Óvoda, valamint a szociális étkezők közétkeztetésének biztosítására Hernádi Gábor egyéni vállalkozó (8500 Pápa Szegfű utca 2.) ajánlatát fogadja el.

Felkéri a képviselő-testület a polgármestert, hogy a kiválasztott szolgáltatóval a szerződést kösse meg 2023. szeptember 1-től 2026. augusztus 31-ig terjedő időszakra, illetve az Ujvári János Református Szeretetotthon a pályázati ajánlat elutasításáról értesítse.

**Határidő:** 2023. augusztus 30. (szerződés megkötésére)

**Felelős:** polgármester

(Szerződés tervezete a jkv. 4. melléklete)

A döntést követően a polgármester tájékoztatta a képviselőket, hogy az óvodai étkezési díjak változása miatt a 2023. évi költségvetést is módosítani kell, mivel tartalmazza a térítési díjakat, s ezen összeget kell alkalmazni szeptember 1-től. Ezért 2023. augusztus 28-án (hétfőn) ismét képviselő-testületi ülést tartanak, 19.00 órakor. Kéri a képviselők megjelenését.

A képviselők a testületi ülés időpontját tudomásul vették.

Több napirend, hozzászólás nem volt, a polgármester a képviselő-testület nyilvános ülését 19.45 órakor bezárta.

***k.m.f.***

Varga Imre Kissné Szántó Mária

polgármester jegyző